Hrvatski sabor
20161201

Poštovani gospodine ministre. Mi smo obojica ekonomisti, doktori znanosti i dobro je da ima stručnjaka ovdje. Dakle, na što se svodi moj prijedlog i prijedlog stranke Promijenimo Hrvatsku? Da se neoporezivi dio dohotka poveća na pet tisuća kuna. Kakvi su efekti ovoga što ste vi predložili? Znači napravili ste određeno poboljšanje za mali broj ljudi. Ali ne zaboravite da veliki ogromni broj radnika u ovoj zemlji ima plaću ispod 3.800 kuna. Oni od ovoga neće osjetiti ništa. A što je ustvari problem? Da ste vi ostavili 3.800 kuna, ali da niste uveli poreznu stopu od 26 nego nižu onda bi i oni iznad 3.800 kuna imali koristi puno veće. Vi ste ovako minimalno povisili neoporezivi dio dohotka, a uveli vrlo progresivnu stopu oporezivanja. Prema tome, bilo bi puno bolje za efekte proračuna da se podigne na pet tisuća kuna, time bi se većem broju radnika povećao raspoloživi dohodak, radnici bi mogli više trošiti osobna potrošnja bi se povećavala, a time bi se povećao i BDP. Dakle, ja ovdje nalazim ovdje nema ideološkog govora u mom nastupu, ovo je čista ekonomija i teorija i praksa i učinci ne bi bili 1,5 do 2 milijarde, bili bi značajno sigurno neću reći duplo, ali značajno veći. Zašto ste to napravili? Ja to ne znam vi ste obrazlagali, ali mislim da se ovdje moglo napraviti osjetno više i to bi bilo na korist hrvatskog građanina posebno radnika koji su najugroženiji, a time bi utjecalo na više stope rasta BDP-a u Hrvatskoj. Hvala.